Það er stefna TM að starfsfólk félagsins sé það færasta á sínu sviði enda fær það tækifæri til þess að þróast og tekur þátt í samfélaginu á ábyrgan og uppbyggilegan hátt . Jafnlaunavottunin veitir gott aðhald Í lok síðasta árs hlaut TM jafnlaunavottun VR en hún staðfestir að karlar og konur innan fyrirtækisins fá sömu laun fyrir sömu eða jafnverðmæt störf . Vottunin var veitt að undangenginni úttekt á launum , flokkun starfa og öðrum þáttum sem hafa áhrif á kjör , samhliða því sem ferlar í tengslum við laun og launaákvarðanir voru skjalfestir samkvæmt jafnlaunastaðlinum ÍST 85 : 2012 . Ragnhildur Ragnarsdóttir , forstöðumaður mannauðs og innri samskipta TM Ragnhildur Ragnarsdóttir , forstöðumaður mannauðs og innri samskipta hjá TM , segir það gleðiefni að vottunin hafi fengist . „ Stjórn og starfskjaranefnd fyrirtækisins höfðu frumkvæði að því að við sóttumst eftir jafnlaunavottun og það var mjög gott að finna þann mikla áhuga sem þar var á verkefninu . Til þess að öðlast vottunina þurftum við að fara í tilteknar úttektir og innleiðingu verkferla . Störfum innan fyrirtækisins var raðað í flokka eftir stöðu í skipuriti , hæfniþáttum starfa og menntun starfsfólks , auk þess sem starfsaldur og fleira var vegið inn . Samhliða var svo skjalfest og tekið upp sérstakt jafnlaunakerfi sem festir í sessi þann vilja stjórnar og stjórnenda að greiða körlum og konum sömu laun fyrir sömu eða jafnverðmæt störf . Starfskjaranefnd hefur svo eftirlit með að kerfið virki . “ Ragnhildur segir að jafnlaunakerfið og vottunin veiti stjórnendum mikilvægt aðhald varðandi launaákvarðanir , þær verði að rúmast innan ákveðins ramma og þarfnist rökstuðnings við . Ekki sé því hægt að breyta kjörum eða hlunnindum „ af því bara “ . Hlutföll kynja meðal almennra starfsmanna Hlutföll kynja meðal stjórnenda Þróun á hæfni og virk þekkingar - og upplýsingamiðlun TM leggur ríka áherslu á að laða fram það besta í starfsfólki og auka hæfni þess á ýmsum sviðum . Í því skyni er boðið upp á margs konar námskeið og upplýsingum er miðlað með skipulögðum hætti . Ragnhildur segir að miklar breytingar hafi orðið í þeim efnum á skömmum tíma . „ Ein stærsta áskorunin í mannauðsmálum er þekkingarmiðlun . Að draga fram þekkingu , upplýsingar og vitneskju sem fólk býr yfir í krafti menntunar og starfsreynslu og fá það til að miðla til samstarfsmanna . Við höfum því verið virk í að „ tappa “ af fólki , ef svo má segja , og fá það til að miðla inn á við . “ Að sögn Ragnhildar hefur skilningur á mikilvægi þekkingarmiðlunar aukist á síðustu árum hjá TM . „ Okkur hefur að vissu leyti tekist að breyta menningunni , frá því að benda þurfti fólki á að upplýsingar ættu erindi við aðra en nú er staðan þannig að fólk áttar sig sjálft , í meira mæli , á að miðla beri vitneskju og gerir það að eigin frumkvæði . Þetta er mikilvægt af ýmsum ástæðum en ekki síst þeirri að áður fyrr hvarf þekking með fólki þegar það lét af störfum en áherslan núna er á að þekkingin verði eftir í fyrirtækinu . “ Upplýsingum er ýmist miðlað á innri vef TM , á reglulegum starfsmanna - og deildafundum eða í fyrirlestrum sem starfsfólk heldur á námskeiðum undir merkjum TM-skólans . „ Útgangspunkturinn er að allir hafi aðgang að sömu upplýsingum á sama tíma . Þess vegna leggjum við líka mikla áherslu á að miðla upplýsingum um starfsemi félagsins , það sem er að gerast hjá okkur á hverjum tíma , hvers vegna og hvað það þýðir fyrir reksturinn og þá um leið okkur sem starfsmenn . “ Skipuleg fræðsla hjá TM tekur mið af því hvaða verkefni eru í gangi hjá félaginu á hverjum tíma . „ Við greinum líka í starfsmannasamtölum hvort eitthvað skorti upp á , hvaða fræðslu fólk kallar helst eftir og reynum þá að finna leiðir til að mæta þeim þörfum . Það er brýnt því að þó svo starfsfólk kunni allt sem það þarf að kunna til að skila sinni vinnu þá er mikilvægt að fólk haldi áfram að vaxa í starfi og sem einstaklingar ; nokkuð sem við viljum passa upp á . “ Meðal námskeiða sem efnt hefur verið til á vegum TM-skólans á undanförnum tveimur árum og falla utan við beina starfsemi félagsins má nefna námskeið í flokkun og endurvinnslu , bloggi , orkustjórnun og hjólaviðgerðum . Auk þeirrar þekkingarmiðlunar sem fer fram innan TM , á félagið í samstarfi við önnur tryggingafélög um starfrækslu Tryggingaskólans sem Opni háskólinn í Háskólanum í Reykjavík hefur umsjón með . Þar er megináhersla lögð á kennslu í skaðabótarétti en nýlega var náminu breytt og samskiptum bætt við námsskrána . Með því er ætlunin að styrkja fólk á því sviði og efla öryggis þess í samskiptum við samstarfsfólk og viðskiptavini . Hjá TM vinnur fjölbreyttur hópur fólks með mismunandi bakgrunn . Ragnhildur segir mikil verðmæti í því fólgin ; ólíkri menntun og reynslu fylgi ólík sjónarhorn og afstaða . „ Hér vinnur fólk með menntun sem segja má að sé hefðbundin miðað við starfsemi fyrirtækisins , til dæmis verkfræðingar , hagfræðingar , kerfisfræðingar , lögfræðingar , stærðfræðingar og viðskiptafræðingar . En hér er líka fólk sem numið hefur bókmenntafræði , fiskeldisfræði , heimspeki , hjúkrunarfræði , myndlist , sálfræði og tannsmíði , svo nokkuð sé nefnt . Allt þetta fólk hefur ýmsu að miðla af sinni menntun og það er um leið ánægjulegt að geta sýnt fram á að tiltekin menntun þarf ekki að beina fólki á einhverja ákveðna braut . “ Að sama skapi er starfsfólk TM á öllum aldri . Einn starfsmaður nær 50 ára starfsaldri á árinu ! „ Almennt er starfsaldurinn frekar hár og starfsmannaveltan minni en víðast hvar . Hér hafa margir verið lengi . Það segir okkur að fólki finnist gott að vinna hjá TM og yfir því erum við auðvitað afskaplega glöð . “